b'\n_START_ARTICLE_\nEkuinoks\n_START_PARAGRAPH_\nDalam kajian astronomi, ekuinoks ialah peristiwa apabila Matahari boleh diperhati tepat di atas khatulistiwa Bumi, sekitar 20 Mac dan 22 September setiap tahun. Pada hari ke-21, bulan terakhir setiap suku tahun dalam takwim suria terjadinya ekuinoks atau solstis. Pada tarikh-tarikh inilah waktu malam dan siang sama jangka masanya manakala Matahari melintas khatulistiwa cakerawala (iaitu, keserongan 0 darjah). Secara teknikal, ekuinoks terjadi apabila Matahari terletak di satu daripada dua titik bertentangan di sfera cakerawala iaitu bersilangnya khatulistiwa cakerawala dan ekliptik. Lebih lanjut lagi, ekuinoks merupakan dua hari dalam setiap tahun apabila pusat Matahari meluangkan tempoh masa yang sekata di atas dan bawah ufuk di setiap lokasi di Bumi. Perkataan ekuinoks berasal daripada perkataan bahasa Latin aequus (bersamaan) dan nox (malam)._NEWLINE_Mengikut teori, waktu siang lebih lama berbanding waktu malam di satu ekuinoks. Dari Bumi, Matahari kelihatan sebagai sekeping cakera dan bukannya setompok cahaya yang tunggal; maka, apabila pusat Matahari di bawah ufuk, maka sisi atasnya kelihatan. Lebih-lebih lagi, atmosfera membiaskan cahaya; maka, sekalipun sisi atas Matahari di bawah ufuk, sinarnya mencapai ke atas ufuk ke bumi. Dalam jadual matahari terbit/terbenam, anggaran semi-diameter (jejari) Matahari ialah 16 minit lengkok manakala anggaran pembiasannya 34 minit lengkok. Gabungannya bererti apabila sisi atas Matahari terdapat pada ufuk nyata pusatnya terletak 50 minit lengkok di bawah ufuk geometri, iaitu persilangan dengan sfera cakerawala satah mengufuk pada mata pemerhati. Kesan-kean ini bersama-sama menjadikan waktu siang 14 minit lebih panjang berbanding waktu malam di khatulistiwa, dan maikn ke arah kutub, makin lama waktu siangnya. Kesamaan waktu siang dan malam yang sebenar hanya berlaku di tempat-tempat yang cukup jauh dari khatulistiwa agar mengalami sekurang-kurangnya perbezaan bermusim dalam tempoh siang sebanyak 7 minit dan terjadi selama beberapa hari menghadap sisi musim sejuk setiap ekuinoks.\n_START_SECTION_\nTempoh suria di Asia Timur\n_START_PARAGRAPH_\nTakwim Asia Timur tradisional membahagi setahun kepada 24 tempoh suria (\xe7\xaf\x80\xe6\xb0\xa3). Ch\xc5\xabnf\xc4\x93n (p\xc4\xabny\xc4\xabn) atau Shunbun (R\xc5\x8dmaji) (Bahasa Cina and Jepun: \xe6\x98\xa5\xe5\x88\x86; Bahasa Korea: \xec\xb6\x98\xeb\xb6\x84; Bahasa Vietnam: Xu\xc3\xa2n ph\xc3\xa2n; secara harifah: "vernal ekuinoks") ialah tempoh suria ke-4 yang bermula apabila Matahari mencapai longitud cakerawala 0\xc2\xb0 dan tamat apabila Matahari mencapai longitud 15\xc2\xb0. Dalam erti kata lain, inilah harinya apabila Matahari berada tepat pada longitud cakerawala of 0\xc2\xb0. Dalam takwim Gregorius, tempoh ini lazimnya bermula sekitar 20 Mac dan tamat sekitar April 5._NEWLINE_Qi\xc5\xabf\xc4\x93n (p\xc4\xabny\xc4\xabn) atau Sh\xc5\xabbun (R\xc5\x8dmaji) (Bahasa Cina and Jepun: \xe7\xa7\x8b\xe5\x88\x86; Bahasa Korea: \xec\xb6\x94\xeb\xb6\x84; Bahasa Vietnam: Thu ph\xc3\xa2n; secara harifah: "autumnal ekuinoks") ialah tempoh suara ke-16 yang bermula apabila Matahari mencapai longitud cakerawala 180\xc2\xb0 dan tamat apabila Matahari mencapai longitud 195\xc2\xb0. Inilah harinya apabila Matahari berada tepat pada longitud cakerawala 180\xc2\xb0. Mengikut takwim Gregorius, tempoh ini biasanya bermula sekitar 23 September dan tamat sekitar 8 Oktober. Aksara Cina [[wikt:\xe5\x88\x86|\xe5\x88\x86]] bermaksud bahagian, maka ekuinoks musim bunga dan ekuinoks musim luruh masing-masing menandakan pertengahan musim bunga dan musim luruh, tidak seperti dalam budaya Barat yang mana ekuinoks ini menandakan permulaan musim berkenaan.'